b"\n_START_ARTICLE_\nShanghaikommunik\xc3\xa9et\n_START_PARAGRAPH_\nShanghaikommunik\xc3\xa9et (fullt navn p\xc3\xa5 engelsk: The Joint Communiqu\xc3\xa9 of the United States of America and the People's Republic of China) var et viktig diplomatisk dokument undertegnet av USA og Folkerepublikken Kina den 27. februar 1972 under president Richard Nixons bes\xc3\xb8k til Kina. Dokumentet framholdt at det var i alle nasjoners interesse at USA og Kina arbeidet seg frem til normalisering av sine relasjoner. Selve normaliseringen var ikke et fullbyrdet faktum f\xc3\xb8r ved Joint Communiqu\xc3\xa9 on the Establishment of Diplomatic Relations syv \xc3\xa5r etter._NEWLINE_USA og Kina var ogs\xc3\xa5 enige om at verken de eller noen annen makt skulle s\xc3\xb8ke hegemoni i Asia-Stillehavet-regionen. Dette var av s\xc3\xa6rlig betydning for Kina, som hadde en lang og militarisert grense mot Sovjetunionen._NEWLINE_Med hensyn til Taiwans politiske status aksepterte USA i kommunikeet Ett-Kina-politikken (skj\xc3\xb8nt uten \xc3\xa5 slutte seg til Folkerepublikken Kinas versjon av dette politiske prinsipp), og gikk med p\xc3\xa5 \xc3\xa5 skj\xc3\xa6re ned p\xc3\xa5 sine milit\xc3\xa6re installasjoner p\xc3\xa5 Taiwan. Dette ble av Henry Kissinger betegnet som konstruktiv ambivalens._NEWLINE_Kommunikeet uttrykte ogs\xc3\xa5 \xc3\xb8nsker om \xc3\xa5 utvide de to landenes \xc3\xb8konomiske og kulturelle kontakter, men uten \xc3\xa5 nevne noe spesifikt i den regning."